**Tlačová správa**

**Žiar nad Hronom 4. august 2025**

**Nemocnica AGEL Žiar nad Hronom pokračuje v rozsiahlej rekonštrukcii: čaká ju modernejší urgentný príjem aj nová fasáda**

**Nemocnica AGEL Žiar nad Hronom začína ďalšiu etapu rozsiahlych rekonštrukčných prác, ktorých cieľom je zvýšiť komfort pacientov a skvalitniť poskytovanú zdravotnú starostlivosť. Po úspešnej modernizácii časti urgentného príjmu a vybudovaní nových izieb pre jednodňovú zdravotnú starostlivosť teraz nemocnica pokračuje rekonštrukciou druhej časti urgentného príjmu a komplexnou obnovou fasády budovy.**

Rekonštrukčné práce na urgentnom príjme začínajú dnes (4. augusta 2025) a prinesú viacero zmien. Okrem nového vzhľadu a zateplenia fasády nemocnica vybuduje aj novú príjazdovú cestu k lôžkovej časti nemocnice a oddychovú zónu v stredovom ostrovčeku. S rekonštrukciou druhej časti urgentného príjmu bude spojený aj presun niektorých ambulancií do dočasných priestorov. *„O všetkých presunoch budeme pacientov priebežne informovať na webe a sociálnych sieťach nemocnice, a takisto bude upravovaná navigácia v areáli, aby každý pacient bez problémov našiel potrebné pracovisko,“* hovorí Ing. Ľudmila Veselá, MBA, regionálna riaditeľka nemocníc AGEL KLASTER STRED. Od 18. augusta budú z dôvodu rekonštrukcie uzatvorené oba hlavné vstupy do budovy nemocnice a parkovanie pred hlavným vstupom bude dočasne zakázané. Pacienti budú presmerovaní na bočné vchody, vjazd bude umožnený iba sanitkám.

„*Veľmi sa tešíme, že naša nemocnica dostane novú tvár a kvalitnejšie priestory. Všetky rekonštrukcie robíme s vierou, že budú prínosom pre pacientov aj personál. Veríme, že po ukončení všetkých prác budú môcť pacienti aj návštevníci pocítiť výrazné zlepšenie komfortu a celkovej atmosféry v nemocnici*,“ uviedla Ing. Ľudmila Veselá, MBA, regionálna riaditeľka nemocníc AGEL KLASTER STRED.

**„***Uvedomujeme si, že rekonštrukcia prinesie dočasné obmedzenia, zvýšenú hlučnosť a prašnosť. Vopred sa pacientom ospravedlňujeme za spôsobené komplikácie a ďakujeme za trpezlivosť. Robíme to pre ich väčší komfort a bezpečie*,“ doplnila riaditeľka.

Predpokladané ukončenie prác je naplánované do konca roka 2025.